《莲士见示扈从盘山用陆放翁韵诗即次原韵奉简》
清代·汪学金

春风放颠花事残，绿阴满庭春昼闲。午时睡醒鬓丝乱，闭门枯坐如深山。

故人扈从蓟门返，呼童扫径开柴关。三日不见生鄙吝，觌面惟恐遭讥讪。

袖中一卷莹冰雪，泠然四座开心颜。青山落日响钟磬，一鸟呖呖啼花间。

万松入云乱苍翠，千涧咽石喷淙潺。樊笼塌翅不飞去，境地毋乃分仙顽。

夜来有梦到盘谷，朝真许缀蓬莱班。洞门遍地种瑶草，仙人放鹿何时还。

作者简介：（1748—1804）江苏太仓人，字敬箴，号杏江，晚号静厓。乾隆四十六年进士，授编修。嘉庆中，官至左庶子。少时师事朱圭，为学兼通佛典。常以“毋虐取，毋奢用”诫子。有《井福堂文稿》、《静厓诗集》。